b'\n_START_ARTICLE_\nKnji\xc5\xbenica Ekonomsko-poslovne fakultete v Mariboru\n_START_SECTION_\nZgodovina\n_START_PARAGRAPH_\nLeta 1959 je bila ustanovljena Vi\xc5\xa1ja komercialna \xc5\xa1ola v Mariboru. S tem je bil polo\xc5\xbeen temeljni kamen dana\xc5\xa1nje Ekonomsko-poslovne fakultete in Univerze v Mariboru. Knji\xc5\xbenica EPF je tako kot fakulteta stara petdeset let. Iz skromne zbirke, ki je \xc5\xa1tela le nekaj sto knjig na nekdanji Vi\xc5\xa1ji ekonomsko-komercialni \xc5\xa1oli je knji\xc5\xbeni\xc4\x8dni fond zrasel na skoraj 100.000 knji\xc5\xbenih enot in 280 naslovov revij. Leta 1989 so pri\xc4\x8deli z ra\xc4\x8dunalni\xc5\xa1ko obdelavo gradiva in osebnih bibliografij. Knji\xc5\xbenica je bila leta 2009 obnovljena in raz\xc5\xa1irjena.\n_START_SECTION_\nIzposoja\n_START_PARAGRAPH_\nIzposoja dose\xc5\xbee do 200 tiso\xc4\x8d enot na leto, saj knji\xc5\xbenico v enem letu obi\xc5\xa1\xc4\x8de prek 30 tiso\xc4\x8d uporabnikov. Uporabniki si lahko gradivo poi\xc5\xa1\xc4\x8dejo sami v COBISS-u ter si izpi\xc5\xa1ejo postavitev (signaturo) gradiva na polici. Izpisano postavitev predajo knji\xc5\xbeni\xc4\x8darju/knji\xc5\xbeni\xc4\x8darki, da gradivo najde, lahko pa si ga poi\xc5\xa1\xc4\x8dejo tudi sami. Ob vpisu v knji\xc5\xbenico, lahko pa tudi pozneje, uporabniki izpolnijo obrazec kjer si dolo\xc4\x8dijo geslo za rezervacijo gradiva preko COBISS-a. Ko je gradivo na voljo, dobijo obvestilo preko elektronske po\xc5\xa1te. Z istim geslom se lahko rok izposoje podalj\xc5\xa1uje preko storitve Moja knji\xc5\xbenica. \xc5\xa0tudenti Univerze v Mariboru lahko geslo uporabljajo tudi za oddaljen dostop do elektronskih virov. Cenik je dostopen na spletnem naslovu knji\xc5\xbenice. Za zaposlene na Univerzi v Mariboru veljajo za izposojo gradiva posebna pravila dostopna na spletni strani knji\xc5\xbenice. Izposojevalni rok iz knji\xc5\xbenice EPF je en mesec, razen \xc4\x8de je dolo\xc4\x8deno druga\xc4\x8de.\n_START_SECTION_\nDejavnosti / storitve\n_START_PARAGRAPH_\n\xc4\x8citalnica z informacijsko, u\xc4\x8dbeni\xc5\xa1ko zbirko in zbirko diplom, magistrskih in doktorskih nalog je locirana v prvem nadstropju in nudi dobre \xc5\xa1tudijske pogoje. V knji\xc5\xbenici EPF opravljajo medknji\xc5\xbeni\xc4\x8dno izposojo za vse slovenske knji\xc5\xbenice, \xc5\xa1tudente in druge uporabnike (iz knji\xc5\xbenice Banke Slovenije, Centralne ekonomske knji\xc5\xbenice v Ljubljani in In\xc5\xa1tituta za ekonomska raziskovanja v Ljubljani) ter za zaposlene na EPF. Izposoja iz tujine poteka preko Univerzitetne knji\xc5\xbenice Maribor. Gradivo se lahko naro\xc4\x8di osebno na oddelku medknji\xc5\xbeni\xc4\x8dne izposoje ali v \xc4\x8ditalnici, po faksu, po elektronski po\xc5\xa1ti ali preko portala Moja knji\xc5\xbenica. Gradivo se lahko prevzame osebno ali preko po\xc5\xa1te (samo za knji\xc5\xbenice), \xc4\x8dlanke pa tudi po e-po\xc5\xa1ti (v obliki datoteke PDF). Rok dobave za gradiva iz knji\xc5\xbenice EPF kakor tudi iz drugih knji\xc5\xbenic je predvidoma 2-5 dni. Prizadevajo si za \xc4\x8dim hitrej\xc5\xa1e posredovanje. Izposojevalni rok iz knji\xc5\xbenice EPF in drugih knji\xc5\xbenic je en mesec, razen \xc4\x8de knji\xc5\xbenica, ki gradivo izposoja, ne dolo\xc4\x8di druga\xc4\x8de. Ena od dejavnosti knji\xc5\xbenice Ekonomsko-poslovne fakultete je tudi izdelava bibliografije raziskovalcev in strokovnih sodelavcev v sistemu COBISS. Na spletni strani knji\xc5\xbenice najdemo tudi seznam knji\xc5\xbenih novosti ter namige za zanimivo oz. koristno branje ter seznam priporo\xc4\x8dene \xc5\xa1tudijske literature za dodiplomski in magistrski \xc5\xa1tudij. Knji\xc5\xbenica seznanja svoje uporabnike z informacijsko ponudbo in mo\xc5\xbenostmi iskanja virov v obliki uvajalnih seminarjev ali z individualnim svetovanjem.\n_START_SECTION_\nUporabniki\n_START_PARAGRAPH_\nV knji\xc5\xbenici EPF opravljajo izposojo za \xc5\xa1tudente Univerze v Mariboru (UM), \xc5\xa1tudente izven UM ter ostale uporabnike. Za vpis \xc5\xa1tudenti potrebujejo indeks in sliko, ostali pa osebni dokument in sliko.\n_START_SECTION_\nZaposleni\n_START_PARAGRAPH_\n\xc5\xa0est strokovnih delavcev skrbi za kakovostne knji\xc5\xbeni\xc4\x8dne storitve, in sicer za: nabavo in obdelavo vseh vrst gradiva, izposojo na dom in v \xc4\x8ditalnico, medknji\xc5\xbeni\xc4\x8dno izposojo, svetovanje, uvajanje v uporabo informacijskih virov, izdelavo osebnih bibliografij in tematske poizvedbe. Zaposleni v knji\xc5\xbenici EPF so:\n_START_SECTION_\nPoslanstvo\n_START_PARAGRAPH_\nOsnovno poslanstvo knji\xc5\xbenice EPF je zagotoviti vse vrste knji\xc5\xbeni\xc4\x8dnih storitev in informacijskih virov za \xc5\xa1tudij in raziskovanje s podro\xc4\x8dja ekonomije in poslovnih ved. Knji\xc5\xbenica je vklju\xc4\x8dena v Knji\xc5\xbeni\xc4\x8dni informacijski sistem Univerze v Mariboru (KISUM) s skupno izkaznico in tudi enakimi pravili poslovanja. Je aktivna \xc4\x8dlanica sistema COBISS, ki omogo\xc4\x8da vpogled v zbirko knji\xc5\xbenice, rezervacijo gradiva, podalj\xc5\xa1evanje in tudi svetovanje preko spleta. Knji\xc5\xbenica EPF si prizadeva \xc5\xa1e aktivneje sodelovati v \xc5\xa1tudijskem in raziskovalnem procesu na fakulteti. Trudijo se dose\xc4\x8di tudi vi\xc5\xa1jo stopnjo informacijske pismenosti uporabnikov knji\xc5\xbeni\xc4\x8dnih storitev in s tem pove\xc4\x8dati svojo u\xc4\x8dinkovitost, operativnost in ekonomi\xc4\x8dnost dobre informacijske ponudbe.'